b'\n_START_ARTICLE_\nValentin Volo\xc5\xa1inov\n_START_PARAGRAPH_\nValentin Nikolajevit\xc5\xa1 Volo\xc5\xa1inov (ven. \xd0\x92\xd0\xb0\xd0\xbb\xd0\xb5\xd0\xbd\xd1\x82\xd0\xb8\xcc\x81\xd0\xbd \xd0\x9d\xd0\xb8\xd0\xba\xd0\xbe\xd0\xbb\xd0\xb0\xcc\x81\xd0\xb5\xd0\xb2\xd0\xb8\xd1\x87 \xd0\x92\xd0\xbe\xd0\xbb\xd0\xbe\xcc\x81\xd1\x88\xd0\xb8\xd0\xbd\xd0\xbe\xd0\xb2, 30. kes\xc3\xa4kuuta (J: 18. kes\xc3\xa4kuuta) 1895 Pietari \xe2\x80\x93 13. kes\xc3\xa4kuuta 1936 Leningrad) oli ven\xc3\xa4l\xc3\xa4inen kielitieteilij\xc3\xa4. H\xc3\xa4nen teoriansa ovat vaikuttaneet erityisesti kirjallisuudentutkimukseen, kielitieteeseen ja marxilaisen ideologian teoriaan. H\xc3\xa4n kuului Mihail Bahtinin ymp\xc3\xa4rille ryhmittyneeseen piiriin jo N\xc3\xa4\xc3\xa4veliss\xc3\xa4 vuodesta 1918 l\xc3\xa4htien. Volo\xc5\xa1inov kuului ensin Boris Zubakinin kanssa teosofiseen liikkeeseen, mutta irtautui siit\xc3\xa4 ja palattuaan Pietariin 1922 aloitti kielititeen opinnot ja k\xc3\xa4\xc3\xa4ntyi marxilaiseksi. H\xc3\xa4nen l\xc3\xa4heisin ty\xc3\xb6toverinsa oli Lev Jakubinski._NEWLINE_Volo\xc5\xa1inoville kieli kuului kulttuurin ytimeen. Idealistisen kulttuurifilosofian vastapainoksi h\xc3\xa4n k\xc3\xa4ytti kuitenkin sanaa ideologia. Ideologiaa ei voi erottaa yhteis\xc3\xb6llisest\xc3\xa4 ja historiallisesta kontekstista. H\xc3\xa4n kritisoi Ferdinand de Saussuren aloittamaa kielitieteen perinnett\xc3\xa4, jossa kielt\xc3\xa4 tarkasteltiin ensisijaisesti muusta maailmasta irrallisena kielij\xc3\xa4rjestelm\xc3\xa4n\xc3\xa4. Volo\xc5\xa1inov ymm\xc3\xa4rsi kielen pikemminkin toimintana, k\xc3\xa4yt\xc3\xa4nn\xc3\xb6llisen\xc3\xa4 tietoisuutena ja konkreettisena maailmassa olemisena. Kielen keskukseksi tuli puhunta, joka on sosiaalista eik\xc3\xa4 yksil\xc3\xb6llist\xc3\xa4 kielij\xc3\xa4rjestelm\xc3\xa4n realisointia kuten Saussurella. Toisaalta h\xc3\xa4n kritikoi Vosslerilaista idealistista kielitiedett\xc3\xa4._NEWLINE_Volo\xc5\xa1inovin tunnetuimmat teokset ovat Freidizm (1927) ja Marksizm i filosofija jazyka (1929)._NEWLINE_Volo\xc5\xa1inov kuoli vuonna 1936 eli 40-vuotiaana tuberkuloosiin.'